b'\n_START_ARTICLE_\nHerakliske dynasti\n_START_SECTION_\nHistorie\n_START_PARAGRAPH_\nDynastiet er navngitt etter Herakleios som var s\xc3\xb8nn av eksarken av Karthago, Herakleios den eldre. Herakleios\xe2\x80\x99 familie kom fra Kappadokia og var av armensk avstamning. I 608 ledet far og s\xc3\xb8nn et oppr\xc3\xb8r mot den sittende keiseren Fokas tyrannen fra Karthago. Heraklios\xe2\x80\x99 yngre s\xc3\xb8skenbarn Nicetas ledet en styrke som i 609 slo Fokas\xe2\x80\x99 arme i Egypt mens Herakleios dro via Sicilia og Kypros til Konstantinopel. Her overmannet han den upopul\xc3\xa6re keiser Fokas og henrettet ham. Herakleios ble kronet 5. oktober 610 og satt p\xc3\xa5 tronen til sin d\xc3\xb8d i 641._NEWLINE_Herakleios og hans to s\xc3\xb8nner Konstantin III og Heraklonas Konstantin d\xc3\xb8de alle i 641, og Konstantin IIIs s\xc3\xb8nn Konstans II overtok makten. Konstans d\xc3\xb8de i 668 og hans s\xc3\xb8nn Konstantin IV overtok._NEWLINE_I 695 ble Konstans IIs s\xc3\xb8nnes\xc3\xb8nn Justinian II styrtet av oppr\xc3\xb8rslederen Leontios etter et mislykket erobringstokt mot Karthago som var overtatt av araberne. Justinian ble sendt i eksil p\xc3\xa5 Krim. Leontios ble i sin tur styrtet av Tiberius III, mens Justitian forberedte sin tilbakekomst ved \xc3\xa5 r\xc3\xb8mme fra fangenskapet og alliere seg med khazarene og deretter bulgarerne. Justinian II inntok Konstantinopel i 705 og henrettet b\xc3\xa5de Leontios og Tiberios III. I 711 ble Justitian selv avsatt og henrettet. Hans s\xc3\xb8nn Tiberios, som var seks \xc3\xa5r gammel og medkeiser fra 706 ble ogs\xc3\xa5 henrettet og dermed var mannslinjen i det herakliske dynastiet brutt.'